Resolució 216/2017, de 12 de juliol
Contractacions de personal per a la Brigada d'obres entre 2011 i 2016.
No es pot estimar el dret a obtenir una informació que segons els serveis municipals no consta a l'Ajuntament.
Es declara el dret a obtenir una relació dels contractes de personal interí per a la Brigada municipal d'obres fets dins d'un lapse determinat d'uns quatre anys, amb indicació del nom i els cognoms de les persones contractades, la categoria o el grup professional i la retribució bruta que els correspon segons la taula retributiva municipal.
Número d'expedient de la Reclamació: 38/2017
Sentit de la Resolució: Estimació parcial.
L'objecte d'aquesta Reclamació és obtenir una relació de la totalitat de contractacions de personal, amb independència de la modalitat utilitzada, fetes per l'Ajuntament entre el 24 de març de 2011 i el 16 de maig de 2016 per prestar serveis a la Brigada d'Obres, amb indicació, per a cada una d'aquestes contractacions, de la data d'inici i de finalització del contracte, el nom i cognoms de la persona contractada, la categoria professional o el grup professional amb què el treballador va ser contractat i la retribució bruta íntegra que li hauria abonat l'Ajuntament.
L'Ajuntament facilita aquesta informació, si bé limitada a l'única contractació que s'hauria produït dins del lapse temporal requerit d'un Oficial paleta, amb l'argument que les eventuals contractacions d'altres treballadors de la Brigada municipal no serien rellevants per al cas, ja que l'espòs de la persona reclamant no hi podria optar, al no haver participat a les convocatòries d'altres categories o oficis.
Tot i que, efectivament, la informació relativa a contractes diferents a Oficial paleta sembla poc rellevant en aquest cas, això no treu que els termes de la sol·licitud i de la reclamació siguin els que són i calgui, per tant, un pronunciament sobre el dret a accedir-hi.
La relació de contractacions de personal (inclòs l'interí, que és el cas que ens ocupa) és sens dubte informació pública, que fins i tot hauria de ser objecte de publicitat activa per l'article 9.1.d LTAIPBG, sens perjudici de la publicitat igualment exigible en virtut de la legislació sobre empleats públics.
Les dades concretes que es demanen en aquesta relació són també accessibles, amb les puntualitzacions fetes per l'informe de l'APDCAT, és a dir, donant només nom i cognoms, categoria o grup professional i retribució bruta segons la taula retributiva municipal, sense informació addicional que pugui comportar una major exposició de les persones afectades.
Per tant, cal declarar el dret de la persona reclamant a obtenir la informació indicada en relació no només a les contractacions d'oficials paleta, sinó també a la resta de contractacions per a la Brigada municipal entre el 24 de març de 2011 i el 16 de maig de 2016, amb independència que siguin més o menys rellevants pel cas.
Tanmateix, en els diversos escrits d'al·legació i de requeriment de major concreció fets per la persona reclamant al llarg del procediment en cap moment es qüestiona la decisió municipal de limitar aquesta informació a l'únic contracte que s'hauria efectuat d'Oficial paleta; aquest fet permet presumir que la persona reclamant s'avindria a obtenir la informació limitada a aquesta relació més curta i especialitzada de contractes per a la Brigada municipal i per tant no es considera necessari requerir a l'Ajuntament que faciliti la relació més àmplia de contractes demanada formalment a la sol·licitud, i així estalviar l'esforç que caldria esmerçar per elaborar-la, sens perjudici que si la persona reclamant manifesta expressament la seva voluntat d'obtenir-la l'Ajuntament li la hauria de facilitar.
Finalment, tot i que no es tracta d'una petició que formi part de la sol·licitud d'informació, ni de la Reclamació, durant el procediment es posa en relleu la importància que té per a la persona reclamant obtenir les dades concretes d'unes suposades telefonades que l'Ajuntament hauria fet al seu marit prèviament al 12 de maig de 2012.
El testimoni aportat per l'Ajuntament argumenta que aquesta informació no existeix a l'administració municipal i reconeix que no pot acreditar la realització efectiva d'aquestes telefonades.
Des del punt de vista del dret a la informació no es pot estimar aquesta pretensió de la persona reclamant, ja que no es pot reconèixer el dret d'accés a informació que segons l'Administració afectada no existeix; això no treu, tanmateix, que per a la persona reclamant pugui ser útil tenir el reconeixement formal, com ha tingut amb l'acta de la sessió de mediació, de la manca de constància municipal de l'efectivitat d'aquelles telefonades.
Sobre la base dels antecedents i fonaments jurídics exposats, el Ple de la GAIP, en la sessió de 12 de juliol de 2017, resol per unanimitat:
Barcelona, 12 de juliol de 2017